KOMISIJOS SPRENDIMAS
2005 m. rugpjūčio 2 d.
uždraudžiantis pateikti į rinką produktus, gautus iš Jungtinėje Karalystėje iki 1996 m. rugpjūčio 1 d. gimusių ar išaugintų galvijų, bet kokiam tikslui ir atleidžiantis tokius galvijus nuo tam tikrų kontrolės ir likvidavimo priemonių, nustatytų Reglamente (EB) Nr. 999/2001
(pranešta dokumentu Nr. C(2005) 2916)
(autentiškas tik tekstas anglų kalba)
(Tekstas svarbus EEE)
(2005/598/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (1), ypač į jo 12 straipsnio 1 dalies penktą pastraipą, 13 straipsnio 3 dalį, 16 straipsnio 7 dalį ir 23 straipsnį,
kadangi:
(1)
2004 m. balandžio 21 d. Europos maisto saugos tarnybai (EFSA) atstovaujančios mokslininkų biologinio pavojaus klausimais grupės priimtoje nuomonėje dėl siūlomų pakeitimų, susijusių su Jungtinės Karalystės data pagrįsta eksporto sistema (DBES) ir „daugiau kaip 30 mėnesių“ (OTM) taisykle, daroma išvada, kad Jungtinėje Karalystėje iki 1996 m. rugpjūčio 1 d. gimę ar išauginti galvijai neturėtų patekti į maisto ir pašarų gamybos grandines, nes šioje grupėje galvijų spongiforminė encefalopatija (GSE) yra labiau paplitusi. Kalbant apie po šios datos gimusius galvijus, nuomonėje daroma išvada, kad vartotojams kylantis GSE pavojus yra panašios apimties, kaip ir kitose valstybėse narėse. Nuo 1996 m. rugpjūčio 1 d. buvo uždrausta naudoti bet kokią žinduolių mėsą ir kaulų miltus pašaruose, skirtuose Jungtinėje Karalystėje auginamiems gyvūnams.
(2)
Tokiomis aplinkybėmis reikėtų uždrausti pateikti į rinką visus produktus, kuriuos sudaro arba kuriuose yra medžiagų, gautų iš Jungtinėje Karalystėje iki 1996 m. rugpjūčio 1 d. gimusių ar išaugintų galvijų, ir užtikrinti, kad šios medžiagos būtų sunaikinamos siekiant išvengti bet kokio pavojaus perduoti užkrečiamąją spongiforminę encefalopatiją (USE) žmonėms ar gyvūnams.
(3)
Atsižvelgiant į mokslines konsultacijas, teigiančias, kad odos nekelia pavojaus, prekybai jomis neturėtų būti taikoma jokių sąlygų. Todėl turėtų būti galima šių gyvūnų odas naudoti gaminant odos gaminius.
(4)
Odų pateikimas į rinką turėtų atitikti 2002 m. spalio 3 d. Europos Parlamento ir Tarybos Reglamento (EB) Nr. 1774/2002 nustatančio sveikatos taisykles gyvūninės kilmės šalutiniams produktams, neskirtiems vartoti žmonėms (2), ir 2004 m. balandžio 29 d. Komisijos reglamento (EB) Nr. 878/2004, nustatančio pereinamojo laikotarpio priemones pagal Reglamentą (EB) Nr. 1774/2002 techniniams tikslams naudojamiems tam tikriems gyvūninės kilmės šalutiniams produktams, priskiriamiems 1 ir 2 kategorijos medžiagoms (3), reikalavimus. Kadangi pienui ir pieno pagrindo produktams netaikomi jokie apribojimai pagal Reglamentą (EB) Nr. 999/2001, tai pieno ir pieno pagrindo produktų taip pat nereikėtų drausti pateikti į rinką.
(5)
2001 m. birželio 29 d. Komisijos reglamentu (EB) Nr. 1326/2001, nustatančiu pereinamojo laikotarpio priemones, leidžiančias pakeisti Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles, ir iš dalies pakeičiančiu šio Reglamento VII ir XI priedus (4) kaip pereinamojo laikotarpio priemonė buvo sustabdytas tam tikrų Reglamento (EB) Nr. 999/2001 nuostatų, ypač su to reglamento 16 straipsnyje nustatytu produktų pateikimu į rinką susijusių priemonių, įgyvendinimas. Todėl tokiomis aplinkybėmis draudimas prekiauti produktais, gautais iš Jungtinėje Karalystėje iki 1996 m. rugpjūčio 1 d. gimusių ar išaugintų galvijų, turėtų būti priimtas kaip pereinamojo laikotarpio priemonė, kol bus priimtas ir įsigalios sprendimas, nustatantis galvijų spongiforminės encefalopatijos (GSE) būklę Jungtinėje Karalystėje.
(6)
Reglamento (EB) Nr. 999/2001 12 ir 13 straipsniuose nustatomos taisyklės dėl taikytinų priemonių, kai kyla įtarimas dėl USE ir kai ji patvirtinama. 13 straipsnyje patikslinama, kad valstybės narės, įgyvendinusios alternatyvią programą, suteikiančią tuose straipsniuose pateiktoms judėjimo apribojimo ir kohortos užmušimo ir sunaikinimo priemonėms lygiavertę apsaugą, gali, nukrypdamos nuo šių nuostatų, taikyti kitas lygiavertes priemones, jei šios priemonės buvo patvirtintos pagal komitologijos procedūrą.
(7)
2001 m. gegužės 24 d. Jungtinė Karalystė pateikė paraišką dėl priemonių, kurias ji teigia esant lygiavertes Reglamento (EB) Nr. 999/2001 12 ir 13 straipsniuose numatytoms judėjimo apribojimo ir kohortos skerdimo priemonėms, pripažinimo.
(8)
2002 m. sausio 11 d. Mokslo iniciatyvinis komitetas (MIK) priėmė nuomonę dėl papildomų apsaugos priemonių, kurios numatytos pagal skirtingas skerdimo programas esamomis sąlygomis Jungtinėje Karalystėje ir Vokietijoje. MIK pripažino, kad Jungtinėje Karalystėje taikomos priemonės, o būtent - visiškas uždraudimas naudoti pašaruose, vyresniems nei trisdešimties mėnesių galvijams vykdoma sunaikinimo programa (OTM programa) ir nurodytų pavojingų medžiagų uždraudimas, jei tokios priemonės yra veiksmingai įgyvendinamos, suteikia tokį saugumo lygį, kuris negali būti reikšmingai pagerintas užmušant ir sunaikinant užsikrėsti galinčius galvijus, kaip to reikalaujama Reglamento (EB) Nr. 999/2001 13 straipsnio 1 dalies c punkte.
(9)
Kadangi jokie produktai, išskyrus pieną ir pieno pagrindo produktus bei tik odos gaminių gamybai paruoštas odas, gauti iš Jungtinėje Karalystėje iki 1996 m. rugpjūčio 1 d. gimusių ar išaugintų galvijų, negali būti pateikti į rinką, tai pagal Reglamento (EB) Nr. 1774/2002 nuostatas šių gyvūnų sunaikinimą jų produktyvaus gyvenimo pabaigoje numatanti programa turėtų būti laikoma kaip suteikianti apsaugą, lygiavertę Reglamento (EB) Nr. 999/2001 12 ir 13 straipsniuose nustatytoms priemonėms remiantis 2002 m. sausio 11 d. MIK nuomone. Užsikrėsti galintiems gyvūnams, kurie yra gimę po 1996 m. liepos 31 d., toliau turėtų būti taikomos Reglamente (EB) Nr. 999/2001 nustatytos likvidavimo priemonės.
(10)
Todėl reikėtų, lygiagrečiai draudimui prekiauti, atleisti Jungtinę Karalystę nuo daugumos Reglamento (EB) Nr. 999/2001 12 ir 13 straipsniuose išdėstytų kontrolės ir likvidavimo reikalavimų, susijusių su Jungtinėje Karalystėje iki 1996 m. rugpjūčio 1 d. gimusiais ar išaugintais galvijais.
(11)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Jokie produktai, kuriuos sudaro arba kuriuose yra medžiagų, išskyrus pieną, gautų iš Jungtinėje Karalystėje iki 1996 m. rugpjūčio 1 d. gimusių ar išaugintų galvijų, negali būti pateikti į rinką.
2. Bet kurio Jungtinėje Karalystėje iki 1996 m. rugpjūčio 1 d. gimusio ar išauginto galvijo mirties atveju, visos jo kūno dalys yra pašalinamos pagal Reglamento (EB) Nr. 1774/2002 nuostatas.
3. Nepaisant šio straipsnio 1 ir 2 dalių, jose nurodytų galvijų odos gali būti naudojamos odos gaminių gamybai pagal Reglamento (EB) Nr. 1774/2002 ir Reglamento (EB) Nr. 878/2004 4 straipsnio 1 dalies ir 5 straipsnio nuostatas.
2 straipsnis
1. Kai įtariama, kad Jungtinėje Karalystėje iki 1996 m. rugpjūčio 1 d. gimęs ar išaugintas galvijas yra užsikrėtęs užkrečiamąja spongiformine encefalopatija (USE) arba kai tai oficialiai patvirtinama, Jungtinė Karalystė yra atleidžiama nuo reikalavimų įgyvendinimo:
a)
Reglamento (EB) Nr. 999/2001 12 straipsnio reikalavimo, kad visų kitų tame pačiame ūkyje laikomų galvijų, išskyrus tuos, kurie yra gimę dvylikos mėnesių laikotarpyje po 1996 m. rugpjūčio 1 d., judėjimas būtų oficialiai apribojamas, kol nebus žinomi kompetentingos institucijos atliekamo klinikinio ir epidemiologinio tyrimo rezultatai;
b)
Reglamento (EB) Nr. 999/2001 13 straipsnio ir to reglamento VII priedo reikalavimo dėl patvirtintų atvejų: identifikuoti ir sunaikinti kitus galvijus, nei patvirtintas atvejis.
2. Tačiau pagal Reglamento (EB) Nr. 999/2001 nuostatas identifikuojami, nužudomi ir sunaikinami yra šie gyvūnai:
a)
kai liga patvirtinama galvijų patelėse, visi jų palikuonys, gimę prieš dvejus metus iki arba praėjus dvejiems metams nuo tada, kai pasireiškė ligos pradiniai klinikiniai požymiai;
b)
kai liga patvirtinama galvijuose, kurie gimė dvylikos mėnesių laikotarpyje iki 1996 m. rugpjūčio 1 d., visi kohortos galvijai, gimę po 1996 m. liepos 31 d.
3 straipsnis
Šis sprendimas skirtas Jungtinei Didžiosios Britanijos ir Šiaurės Airijos Karalystei.
Priimta Briuselyje, 2005 m. rugpjūčio 2 d.